Document ID: 31996D0671

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Νοεμβρίου 1996 σχετικά με διαδικασία κατ' εφαρμογή του άρθρου 83 της συνθήκης Ευρατόμ (XVII-05-Jenson Tungsten Ltd, Hemel Hempstead) (Το κείμενο στην αγγλική γλώσσα είναι το μόνο αυθεντικό) (96/671/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 83,
Έχοντας δώσει στην επιχείρηση Jenson Tungsten Ltd του Hemel Hempstead (Ηνωμένο Βασίλειο) τη δυνατότητα να εκφράσει την άποψή της επί των αποφάσεων που διατυπώθηκαν από την Επιτροπή,
Εκτιμώντας ότι:
Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ
Η απόφαση αυτή αφορά μη τήρηση βασικών απαιτήσεων του ελέγχου ασφάλειας από την επιχείρηση Jenson Tungsten Ltd (Hemel Hempstead, UK), κατά την περίοδο από τον Μάιο του 1992 έως τον Οκτώβριο του 1995.
Η Jenson Tungsten Ltd είναι μια επιχείρηση τεχνικών μελετών και κατασκευών που χρησιμοποιεί εγκαταστάσεις στις οποίες προηγουμένως στεγάζονταν άλλες επιχειρήσεις που πραγματοποιούσαν δραστηριότητες κατεργασίας εξαντλημένου ουρανίου (περιεκτικότητας σε ισότοπο 235 κατώτερης της του φυσικού). Έτσι, το 1992, κατά την έναρξη λειτουργίας της Jenson Tungsten Ltd, περιήλθε στην κατοχή της επιχείρησης απόθεμα αποτορνευμάτων εξαντλημένου ουρανίου από προηγούμενες κατεργασίες. Ως κάτοχος του εν λόγω υλικού, η Jenson Tungsten Ltd κατέστη υπεύθυνη για την τήρηση των υποχρεώσεων όσον αφορά τον έλεγχο ασφάλειας σύμφωνα με το κεφάλαιο VII της συνθήκης Ευρατόμ. Η Jenson Tungsten Ltd δραστηριοποιείται σήμερα στον τομέα της παραγωγής και κατεργασίας κραμάτων βολφραμίου. Στην εγκατάσταση δεν εκτελούνται πλέον, ούτε προβλέπονται για το μέλλον, δραστηριότητες που σχετίζονται με πυρηνικό υλικό.
Ύστερα από ανταλλαγή διαφόρων εγγράφων, επιτόπιες επαληθεύσεις και ακροαματική διαδικασία που πραγματοποιήθηκε στις 29 Νοεμβρίου 1995 στο Λονδίνο στα γραφεία της Επιτροπής, διαπιστώθηκαν τα ακόλουθα:
- Στις 9 Μαρτίου 1992, η Ευρατόμ πραγματοποίησε έλεγχο στην επιχείρηση. Τα πορίσματα διαβιβάστηκαν στο φορέα εκμετάλλευσης με επιστολή, τον Ιούλιο του 1992, και επισημάνθηκαν τα ακόλουθα:
- δεν εφαρμόζεται λογιστικό σύστημα για τα πυρηνικά υλικά που να πληροί τους όρους που προβλέπονται στους κανονισμούς της Επιτροπής. Ζητήθηκε από το φορέα εκμετάλλευσης η εφαρμογή κατάλληλου συστήματος. Το σύστημα αυτό έπρεπε αν περιλαμβάνει την τοποθέτηση ετικετών στα κιβώτια αποθήκευσης, την τήρηση βιβλίου λογιστικών καταστάσεων και την έκδοση παραστατικών,
- δεν κατέστη δυνατή η ικανοποιητική επαλήθευση του αποθέματος, εξαιτίας των ανεπαρκών και ελλιπών καταστάσεων με το αποθηκευμένο υλικό,
- διαπιστώθηκε ότι πολλές από τις υποβληθείσες εκθέσεις ήταν λανθασμένες, άλλες έλλειπαν, ενώ αποκαλύφθηκαν επίσης αρκετά σφάλματα.
Υπενθυμίστηκε επίσης στο φορέα εκμετάλλευσης ότι, πριν από κάθε αποστολή πυρηνικού υλικού, το υλικό πρέπει να χαρακτηρίζεται και να γνωστοποιείται η μεταφορά σύμφωνα με τους κανονισμούς της Επιτροπής. Ύστερα από τον έλεγχο αυτό και βάσει των πληροφοριών που χορήγησε ο φορέας εκμετάλλευσης, συμφωνήθηκε, στις 31 Ιουλίου 1992, η ποσότητα του αποθέματος. Η ποσότητα ανερχόταν σε 9,073 τόνους εξαντλημένου και 7,5 κιλά φυσικού ουρανίου.
- Στις 12 Μαΐου 1994, ύστερα από επιστολή της Διεύθυνσης Ελέγχου Ασφαλείας της Ευρατόμ (αποκαλούμενη στο εξής «Ευρατόμ»), με ημερομηνία 23 Μαρτίου 1994, με την οποία ζητούνταν πληροφορίες σχετικά με την κατάσταση των προς διάθεση αποτορνευμάτων εξαντλημένου ουρανίου, η επιχείρηση Jenson Tungsten Ltd επιβεβαίωσε την αποστολή 6,407 τόνων αποτορνευμάτων στις 7 Οκτωβρίου 1993.
- Στις 19 Σεπτεμβρίου 1994, ύστερα από διάφορες ενέργειες μετά τον έλεγχο της 9ης Μαρτίου 1992 και την αποστολή της 7ης Οκτωβρίου 1993, η Ευρατόμ ζήτησε εγγράφως από την Jenson Tungsten Ltd να εξηγήσει την υπολογισθείσα ποσότητα αποθέματος των 2,666 τόνων εξαντλημένου και 7,5 κιλών φυσικού ουρανίου.
- Στις 7 Απριλίου 1995, η Ευρατόμ έλαβε την απάντηση της Jenson Tungsten Ltd, όπου αναφερόταν ότι:
- τέσσερα δοχεία με αποτορνεύματα εξαντλημένου ουρανίου παρέμεναν στην εγκατάσταση,
- η Jenson Tungsten Ltd δεν ήταν σε θέση να επιβεβαιώσει το ακριβές βάρος του υπόλοιπου υλικού και ότι σύμφωνα με τον καλύτερο δυνατό υπολογισμό, βάσει του βάρους των δοχείων που είχαν ήδη αποσταλεί προς διάθεση, η ποσότητα ανερχόταν σε 1,2 τόνους,
- η Jenson Tungsten Ltd είχε την πρόθεση να προωθήσει το υπόλοιπο υλικό για ζύγιση και διάθεση, πλην όμως δεν μπορούσε να πράξει τούτο πριν από τα τέλη του 1995 λόγω δυσχερειών στην επεξεργασία που αντιμετώπιζε ο παραλήπτης στις εγκαταστάσεις του,
- η Jenson Tungsten Ltd σκόπευε να υποβάλει έκθεση μεταβολών αποθέματος, αναφέροντας λεπτομερώς την ακριβή ποσότητα του υλικού, μόλις το υλικό αποσταλεί και επιβεβαιωθεί στην εγκατάσταση παραλαβής.
- Στις 26 Απριλίου 1995, η Ευρατόμ πραγματοποίησε νέο έλεγχο στην επιχείρηση Jenson Tungsten Ltd.
- Στις 16 Μαΐου 1995, στάλθηκαν με τηλεομοιοτυπία στην Jenson Tungsten Ltd τα πρώτα αποτελέσματα του ελέγχου της 26ης Απριλίου. Τα αποτελέσματα κρίθηκαν μη ικανοποιητικά για τους εξής λόγους:
- δεν τέθηκαν στη διάθεση των επιθεωρητών έγγραφα που αφορούν τα αποθέματα πυρηνικών υλικών, καθόσον δεν υπήρχαν παραστατικά και καταστάσεις δραστηριότητας ούτε λογιστική παρακολούθηση των πυρηνικών υλικών. Τα κιβώτια των αποθεμάτων δεν έφεραν ετικέτες,
- διαπιστώθηκε μια διαφορά. Μετά τον καθορισμό των αποθεμάτων σε 9,073 τόνους εξαντλημένου και 7,5 κιλά φυσικού ουρανίου, η μόνη μεταφορά που πραγματοποιήθηκε ήταν η αποστολή 6,407 τόνων εξαντλημένου ουρανίου. Δεν είχαν πραγματοποιηθεί άλλες δραστηριότητες, για παράδειγμα κατεργασία του ουρανίου. Λαμβάνοντας υπόψη ότι, σύμφωνα με τον καλύτερο υπολογισμό, το υπόλοιπο απόθεμα ανερχόταν σε 1,2 τόνους εξαντλημένου ουρανίου, υπήρχε διαφορά 1,466 τόνων εξαντλημένου ουρανίου και 7,5 κιλών φυσικού ουρανίου.
Υπενθυμίστηκε στο φορέα εκμετάλλευσης η υποχρέωση γνωστοποίησης των αποστολών.
- Στις 2 Ιουνίου 1995, η Ευρατόμ έλαβε απάντηση (χωρίς ημερομηνία). Η Jenson Tungsten Ltd γνωστοποιούσε λεπτομέρειες σχετικά με το ιστορικό της περίπτωσης που οδήγησε στη μη ικανοποιητική αυτή κατάσταση. Συγκεκριμένα, στην επιστολή αναφερόταν ότι κατά τον προηγούμενο έλεγχο του Μαρτίου 1992, ο φορέας εκμετάλλευσης είχε αναφέρει ότι ο σύνδικος της επιχείρησης που είχε πτωχεύσει και η οποία χρησιμοποιούσε τις εγκαταστάσεις πριν από την Jenson Tungsten Ltd δεν χορήγησε τα απαραίτητα στοιχεία. Κατά τη διάρκεια του ελέγχου, υπολογίστηκε η ποσότητα εξαντλημένου ουρανίου που ευρισκόταν στην εγκατάσταση. Στην επιστολή αναφερόταν επίσης ότι το φυσικό ουράνιο είχε προφανώς τοποθετηθεί με τα υπόλοιπα αποτορνεύματα και ότι οι υπολογισμοί ήταν κατ' ανάγκη ανακριβείς.
- Στις 2 Ιουνίου 1995, οι απαιτήσεις της Ευρατόμ ύστερα από τα αποτελέσματα του ελέγχου της 26ης Απριλίου 1995 γνωστοποιήθηκαν λεπτομερώς στην Jenson Tungsten Ltd:
- τα βασικά τεχνικά χαρακτηριστικά με ημερομηνία 18 Μαΐου 1992 έπρεπε να αναθεωρηθούν,
- έπρεπε να εφαρμοστεί λογιστικό σύστημα για τα πυρηνικά υλικά που να πληροί τις προϋποθέσεις του κανονισμού (Ευρατόμ) αριθ. 3227/76 της Επιτροπής. Το αίτημα αυτό είχε ήδη υποβληθεί εγγράφως ύστερα από τον έλεγχο της 9ης Μαρτίου του 1992, πλην όμως οι επιθεωρητές διαπίστωσαν κατά τον έλεγχο της 26ης Απριλίου 1995 ότι το σύστημα αυτό δεν είχε ακόμα εφαρμοστεί,
- το εν λόγω σύστημα έπρεπε να προβλέπει την υποχρέωση χαρακτηρισμού του πυρηνικού υλικού, συμπεριλαμβανομένων των αποτορνευμάτων, πριν από κάθε αποστολή, με βάση την επισήμανση της παρτίδας, την περιγραφή του υλικού, την κατηγορία, το βάρος του στοιχείου και την υποχρέωση. Όλες οι αποστολές πυρηνικού υλικού πρέπει να αναφέρονται σύμφωνα με τις διατάξεις του κανονισμού (Ευρατόμ) αριθ. 3227/76. Τούτο δεν συνέβη, ιδίως στην περίπτωση της αποστολής 6,407 τόνων αποτορνευμάτων ουρανίου,
- η επιχείρηση όφειλε να εξηγήσει για ποιους λόγους δεν υπήρχαν:
- καταστάσεις δραστηριότητας που να επιτρέπουν το λογιστικό έλεγχο,
- σύστημα λογιστικού ελέγχου και καταστάσεων,
- καταστάσεις για περίοδο τουλάχιστον πέντε ετών,
- εκθέσεις για κάθε μεταβολή των αποθεμάτων,
- η επιχείρηση έπρεπε να δικαιολογήσει τη διαφορά που επισημάνθηκε στην τηλεομοιοτυπία της 16ης Μαΐου 1995,
- η επιχείρηση όφειλε να τοποθετήσει ετικέτες στα υπόλοιπα δοχεία που περιέχουν εξαντλημένο ουράνιο, οι οποίες να αναφέρουν τον αποκλειστικό αριθμό αναγνώρισης του δοχείου, την κατηγορία και τον τύπο του πυρηνικού υλικού και να αναφέρεται το κατ' εκτίμηση ή, αν είναι δυνατόν, το ακριβές βάρος. Το σύνολο του πυρηνικού υλικού εντός και εκτός των εγκαταστάσεων έπρεπε να προσδιοριστεί και να δηλωθεί,
- το πυρηνικό απόθεμα έπρεπε να επανεκτιμηθεί και να υποβληθούν τα αποτελέσματα όσον αφορά την πραγματική απογραφή έως τις 31 Ιουλίου 1995,
- το δείγμα που έλαβαν οι επιθεωρητές στις 26 Απριλίου 1995 έπρεπε να διατηρηθεί ασφαλές στο σφραγισμένο δοχείο του μέχρι νεωτέρας ειδοποίησης.
- Στις 22 Ιουνίου 1995, η Jenson Tungsten Ltd δήλωσε στην απάντησή της:
- ότι το έντυπο για τα βασικά τεχνικά χαρακτηριστικά είχε συμπληρωθεί κατά τον πληρέστερο δυνατό τρόπο,
- ότι έχει τεθεί σε εφαρμογή σύστημα καταγραφής των αποτορνευμάτων εξαντλημένου ουρανίου που ευρίσκονταν στην εγκατάσταση,
- ότι είχε δοθεί αριθμός παρτίδας για κάθε ένα από τα τέσσερα δοχεία το περιεχόμενο των οποίων είχε χαρακτηρισθεί ως αποτορνεύματα εξαντλημένου ουρανίου. Είχε χρησιμοποιηθεί το κατ' εκτίμηση βάρος,
- ότι δεν είχαν παραδοθεί στη Jenson Tungsten Ltd σχετικές καταστάσεις όταν η επιχείρηση είχε συμφωνήσει την εκ νέου συσκευασία του εξαντλημένου ουρανίου,
- ότι ο αριθμός των 9,073 τόνων της 31ης Ιουλίου 1992 αποτελούσε εκτίμηση που δεν είχε ακόμα επιβεβαιωθεί και ότι τα 7,5 κιλά φυσικού ουρανίου είχαν μάλλον αναμειχθεί με το ουράνιο με χαμηλή περιεκτικότητα σε ισότοπο 235, καθόσον δεν είχε διαπιστωθεί ότι πρόκειται για διαφορετικό υλικό,
- ότι θα τοποθετούνταν ετικέτες στα δοχεία,
- ότι τα τέσσερα κιβώτια, το βάρος των οποίων είχε υπολογιστεί μεταξύ 1,2 και 1,4 τόνων, παρέμεναν στην εγκατάσταση. Δεν υπήρχε δυνατότητα ζύγισης των κιβωτίων στην εγκατάσταση,
- ότι σημειώθηκε το αίτημα να διατηρηθεί το δείγμα της Ευρατόμ ανέπαφο μέχρι νεωτέρας ειδοποίησης.
- Στις 13 Οκτωβρίου 1995, η Ευρατόμ πραγματοποίησε νέο έλεγχο. Ο στόχος του ελέγχου ήταν να δοθεί συνέχεια στον προηγούμενο έλεγχο της 26ης Απριλίου 1995, ύστερα από την αλληλογραφία που ακολούθησε.
- Στις 16 Νοεμβρίου 1995, η Ευρατόμ ανακοίνωσε τα πορίσματα του ελέγχου, τα οποία κρίθηκαν μη ικανοποιητικά λόγω του ότι:
- εκτός από τον αριθμό αναγνώρισης, οι ετικέτες που αναφέρουν τη φύση και το βάρος του περιεχομένου δεν είχαν ακόμα επικολληθεί σε όλα τα κιβώτια,
- παρά τα αιτήματα για ενημέρωση και την επιστολή που γνωστοποιούσε επισήμως την παράλειψη αναφοράς της παραλαβής, η έκθεση μεταβολής του αποθέματος ύστερα από τη μεταφορά του υλικού της 7ης Οκτωβρίου 1993 υποβλήθηκε μόνο κατά τον έλεγχο της 13ης Οκτωβρίου 1995. Η Ευρατόμ χαρακτήρισε τις καθυστερήσεις αυτές απαράδεκτες και ζήτησε οι μελλοντικές δηλώσεις όσον αφορά τα υπόλοιπα αποθέματα ή τις μετακινήσεις πυρηνικού υλικού να υποβάλλονται σύμφωνα με τον κανονισμό (Ευρατόμ) αριθ. 3227/76,
- δεν τέθηκαν στη διάθεση των επιθεωρητών τα παραστατικά για τη δικαιολόγηση της μεταβολής των αποθεμάτων,
- η εξήγηση που δόθηκε όσον αφορά την προφανή διαφορά των 1,466 τόνων εξαντλημένου ουρανίου και των 7,5 κιλών φυσικού ουρανίου κρίθηκε μη ικανοποιητική.
- Στις 29 Νοεμβρίου 1995, πραγματοποιήθηκε ακρόαση με εκπροσώπους της Jenson Tungsten Ltd και των βρετανικών αρχών με στόχο την αποσαφήνιση της θέσης της Jenson Tungsten Ltd σε σχέση με τη συνθήκη (κεφάλαιο VII), τον κανονισμό (Ευρατόμ) αριθ. 8 της Επιτροπής και τον κανονισμό (Ευρατόμ) αριθ. 3227/96. Μεταξύ άλλων, η ακροαματική αυτή διαδικασία οδήγησε στα εξής συμπεράσματα:
- ότι η Jenson Tungsten Ltd δεν τηρούσε κατάλληλες καταστάσεις για το εξαντλημένο ουράνιο και το φυσικό ουράνιο που ευρισκόταν αποθηκευμένο στις εγκαταστάσεις,
- ότι δεν είχαν συνταχθεί παραστατικά και καταστάσεις δραστηριότητας για τη δικαιολόγηση των μεταβολών των αποθεμάτων,
- ότι για απαράδεκτα μεγάλη περίοδο δεν υπήρχε λογιστικό σύστημα για τα υλικά.
- ότι η αποστολή 6,407 τόνων εξαντλημένου ουρανίου στις 7 Οκτωβρίου 1993 ανακοινώθηκε μόνο ύστερα από σχετικό αίτημα και μετά από υπερβολικά μεγάλη καθυστέρηση,
- ότι δεν έχει ακόμα πραγματοποιηθεί η ενδεδειγμένη επισήμανση των υπόλοιπων αποτορνευμάτων,
- ότι παρατηρείται διαφορά 1,466 τόνων εξαντλημένου ουρανίου και 7,5 κιλών φυσικού ουρανίου.
Τα γεγονότα που αναφέρονται ανωτέρω δεν αμφισβητήθηκαν από το φορέα εκμετάλλευσης.
ΙΙ. ΝΟΜΙΚΗ ΕΚΤΙΜΗΣΗ
Α. Οι νομικές διατάξεις
Λόγω της ύπαρξης πυρηνικού υλικού υπό την ευθύνη της στις εγκαταστάσεις της, η Jenson Tungsten Ltd είναι επιχείρηση που εμπίπτει στους όρους του άρθρου 196 στοιχείο β) της συνθήκης Ευρατόμ. Υπόκειται συνεπώς στις διατάξεις του τίτλου ΙΙ κεφάλαιο 7 της συνθήκης Ευρατόμ, στον κανονισμό (Ευρατόμ) αριθ. 3227/96 της Επιτροπής, της 19ης Οκτωβρίου 1976, περί εφαρμογής των διατάξεων για τον έλεγχο ασφάλειας της Ευρατόμ (1), όπως τροποποιήθηκε από τον κανονισμό (Ευρατόμ) αριθ. 2130/93 (2) και στον κανονισμό (Ευρατόμ) αριθ. 8 της Επιτροπής περί καθορισμού της φύσης και της έκτασης των υποχρεώσεων που προβλέπονται από το άρθρο 79 της συνθήκης Ευρατόμ (3), στο βαθμό που ο κανονισμός αυτός ισχύει για την επιχείρηση Jenson Tungsten Ltd σύμφωνα με το άρθρο 40 του κανονισμού (Ευρατόμ) αριθ. 3227/76.
Σύμφωνα με το άρθρο 77 της συνθήκης Ευρατόμ, η Επιτροπή οφείλει να βεβαιώνεται ότι στην επικράτεια των κρατών μελών:
α) τα μεταλλεύματα, τα αρχικά υλικά και τα ειδικά σχάσιμα υλικά δεν χρησιμοποιούνται κατά τρόπο διάφορο απ' αυτόν που έχουν δηλώσει οι καταναλωτές τους 7
β) τηρούνται οι διατάξεις περί εφοδιασμού, καθώς και όλες οι ειδικές υποχρεώσεις σχετικά με τον έλεγχο τις οποίες έχει αναλάβει η Κοινότητα κατόπιν συμφωνίας που συνήφθη με τρίτο κράτος ή διεθνή οργανισμό.
Σύμφωνα με το άρθρο 197 της συνθήκης Ευρατόμ, τίτλος V, ως «αρχικά υλικά» νοούνται το ουράνιο που περιέχει το μείγμα των ισοτόπων το οποίο ευρίσκεται στη φύση και το ουράνιο η περιεκτικότης του οποίου σε ουράνιο 235 είναι κατώτερη του κανονισμού.
Σύμφωνα με το άρθρο 79 παράγραφος 1 της συνθήκης Ευρατόμ, τίτλος ΙΙ κεφάλαιο 7, η Επιτροπή απαιτεί την τήρηση και την υποβολή καταστάσεων δραστηριότητας, προκειμένου να καταστεί δυνατή η λογιστική παρακολούθηση των μεταλλευμάτων, των αρχικών υλικών και των ειδικών σχάσιμων που χρησιμοποιήθηκαν ή παρήχθησαν.
Σύμφωνα με το άρθρο 2 του κανονισμού (Ευρατόμ) αριθ. 8, οι παραγωγοί και οι καταναλωτές μεταλλευμάτων, αρχικών υλικών και ειδικών σχάσιμων υλικών τηρούν λογιστική υλικού, που τους επιτρέπει να αποστέλλουν στην Επιτροπή και να δικαιολογούν τις λογιστικές καταστάσεις που καθορίζονται στον εν λόγω κανονισμό της Επιτροπής.
Σύμφωνα με το άρθρο 5 του κανονισμού (Ευρατόμ) αριθ. 8, οι παραγωγοί και οι καταναλωτές αρχικών υλικών ή ειδικών σχάσιμων υλικών ανακοινώνουν στην Επιτροπή, το αργότερο την 15η κάθε μηνός, για κάθε εγκατάστασή τους, τον ισολογισμό των υλικών που είχαν στην κατοχή τους κατά τη διάρκεια του προηγούμενου μηνός, σύμφωνα με την κατάσταση αριθ. ΙΙΙ που επισυνάπτεται στον κανονισμό, καθώς και ανακεφαλαίωση των αποστολών και παραλαβών των υλικών κατά το μήνα αυτό, με ειδική μνεία για κάθε μία από αυτές, της ημερομηνίας, ποσότητας, σύνθεσης, μορφής και του προμηθευτή ή παραλήπτη.
Σύμφωνα με τα άρθρα 81 και 82 της συνθήκης, οι επιθεωρητές ελέγχουν μεταλλεύματα, αρχικά υλικά και ειδικά σχάσιμα υλικά και επαληθεύουν τα λογιστικά στοιχεία που προβλέπονται στο άρθρο 79.
Β. Οι παραβάσεις που διαπιστώθηκαν
Μετά την εξέταση των γεγονότων από τη Διεύθυνση Ελέγχου Ασφαλείας της Ευρατόμ, διαπιστώθηκαν οι ακόλουθες παραβάσεις εκ μέρους της Jenson Tungsten Ltd:
1. Παραβίαση των διατάξεων του άρθρου 79 της συνθήκης Ευρατόμ και του άρθρου 2 του κανονισμού (Ευρατόμ) αριθ. 8 που αφορούν την τήρηση καταστάσεων δραστηριότητας για λογιστικό έλεγχο των μεταλλευμάτων, των αρχικών υλικών και των ειδικών σχάσιμων υλικών.
2. Έλλειψη συμβατότητας του λογιστικού συστήματος με τις απαιτήσεις που προκύπτουν από τα άρθρα 81 και 82 της συνθήκης, κατάσταση που καθιστούσε ανέφικτη την επαλήθευση των υλικών και του ελέγχου.
3. Παραβίαση των διατάξεων του άρθρου 5 του κανονισμού (Ευρατόμ) αριθ. 8 σχετικά με την ανακοίνωση στην Επιτροπή αποστολών και παραλαβών, κυρίως όσον αφορά τη μεταφορά σημαντικού μέρους του πυρηνικού της αποθέματος κατά το 1993.
Επισημαίνεται επίσης ότι η διαφορά των 1,466 τόνων εξαντλημένου ουρανίου και 7,5 κιλών φυσικού ουρανίου δεν εξηγήθηκε ούτε δικαιολογήθηκε ικανοποιητικά.
Γ. Οι κυρώσεις που πρέπει να επιβληθούν
Σύμφωνα με τις διατάξεις του άρθρου 83 παράγραφος 1 της συνθήκης, σε περίπτωση παράβασης εκ μέρους προσώπων ή επιχειρήσεων των υποχρεώσεων που τους επιβάλλονται, η Επιτροπή είναι δυνατόν να επιβάλει κυρώσεις.
Οι κυρώσεις αυτές είναι, κατά σειρά βαρύτητας:
α) η προειδοποίηση 7
β) η στέρηση ειδικών πλεονεκτημάτων, όπως η οικονομική συνδρομή ή η τεχνική βοήθεια 7
γ) η θέση της επιχείρησης, για χρονική περίοδο κατ' ανώτατο όριο τεσσάρων μηνών, υπό τη διοίκηση προσώπου ή συλλογικού οργάνου που ορίζεται με κοινή συμφωνία μεταξύ της Επιτροπής και του κράτους στο οποίο υπάγεται η επιχείρηση 7
δ) η ολική ή μερική αφαίρεση αρχικών υλικών ή ειδικών σχάσιμων υλικών.
Δεδομένου ότι το καθοριστικό κριτήριο για την εφαρμογή του εν λόγω άρθρου αποτελεί η βαρύτητα των παραβάσεων, είναι αναγκαίο αρχικά να αναλυθεί η φύση των παραπτωμάτων, τόσο από αντικειμενική όσο και από υποκειμενική άποψη.
Από αντικειμενική άποψη, οι διατάξεις που παραβιάστηκαν αποτελούν ουσιαστικά στοιχεία της κοινοτικής νομοθεσίας στον τομέα του ελέγχου ασφαλείας.
Επιπλέον, τα διαπιστωθέντα γεγονότα εμπόδισαν την Επιτροπή να εκτελέσει το καθήκον που της ανατίθεται στο άρθρο 2 στοιχείο ε) της συνθήκης, δηλαδή να «εγγυάται, διά των καταλλήλων ελέγχων, ότι τα πυρηνικά υλικά δεν χρησιμοποιούνται για σκοπούς διαφόρους από εκείνους για τους οποίους προορίζονται».
Ωστόσο, παρ' όλο που η Επιτροπή έχει επίγνωση ότι οι υποχρεώσεις που απορρέουν από τη συνθήκη Ευρατόμ έχουν ως στόχο να εξασφαλίσουν ότι το σύνολο των πυρηνικών υλικών, συμπεριλαμβανομένων των αρχικών υλικών, καταγράφονται και αναφέρονται με ορθό τρόπο, λαμβάνεται υπόψη ο όγκος και το είδος του εξεταζόμενου πυρηνικού υλικού. Στην περίπτωση αυτή, το υλικό που κατείχε η επιχείρηση είχε περιορισμένη στρατηγική αξία.
Από υποκειμενική άποψη, διαπιστώνεται ότι η Jenson Tungsten Ltd δεν τηρούσε τις κατάλληλες καταστάσεις για το πυρηνικό υλικό που διατηρούσε στην εγκατάσταση και ότι δεν υπήρχε σύστημα λογιστικής υλικού για μεγάλο χρονικό διάστημα, παρά το σχετικό αίτημα της Επιτροπής και τις διάφορες υπενθυμίσεις. Το γεγονός αυτό θα οδηγούσε, υπό κανονικές συνθήκες, στην επιβολή της κύρωσης σύμφωνα με το άρθρο 83 παράγραφος 1 στοιχείο γ).
Λαμβάνοντας υπόψη ότι η Jenson Tungsten Ltd δεν εκτελεί δραστηριότητες στις οποίες χρησιμοποιείται πυρηνικό υλικό και ότι κατέχει αποτορνεύματα εξαντλημένου ουρανίου που ανήκαν στον προκάτοχό της και τα οποία πρόκειται να διατεθούν, η επιχείρηση οφείλει να τηρεί καταστάσεις των αποτορνευμάτων ουρανίου που παραμένουν στην εγκατάσταση και να επικολλήσει κατάλληλες ετικέτες σε κάθε ένα από τα δοχεία που περιέχουν το υλικό. Οι εν λόγω ετικέτες πρέπει να αναφέρουν, εκτός από το αποκλειστικό αριθμό αναγνώρισης, το περιεχόμενο και το υπολογιζόμενο βάρος του περιεχομένου. Επιπλέον, η Jenson Tungsten Ltd οφείλει να δηλώνει κάθε μελλοντική μεταφορά του πυρηνικού υλικού, κυρίως την αποστολή των υπόλοιπων αποτορνευμάτων ουρανίου για διάθεση, σύμφωνα με τους ισχύοντες κανονισμούς της Επιτροπής. Πρέπει να εφαρμοστεί σύσημα παραστατικών για τις μελλοντικές μεταφορές.
Συνεκτιμώντας τόσο τους αντικειμενικούς όσο και τους υποκειμενικούς παράγοντες που αναφέρονται παραπάνω, η Επιτροπή θεωρεί ότι η παράβαση που διέπραξε η Jenson Tungsten Ltd είναι τέτοια ώστε δικαιολογείται η επιβολή κυρώσεων.
Δεδομένων των περιστάσεων, και ιδίως του γεγονότος ότι η εγκατάσταση δεν εκτελεί δραστηριότητες στις οποίες χρησιμοποιείται πυρηνικό υλικό ή πυρηνικός εξοπλισμός και ότι τα υπόλοιπα αποτορνευμάτων εξαντλημένου ουρανίου θα διατεθούν μόλις συναφθούν οι εμπορικές συμφωνίες, και δεδομένου ότι δεν παρέχονται ειδικά πλεονεκτήματα στην Jenson Tungsten Ltd, όπως οικονομική συνδρομή ή τεχνική βοήθεια, η κατάλληλη κύρωση είναι αυτή που ορίζεται στο άρθρο 83 παράγραφος 1 στοιχείο α) της συνθήκης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Jenson Tungsten Ltd παρέβη τα άρθρα 77, 79, 81 και 82 της συνθήκης Ευρατόμ, και το άρθρο 2 του κανονισμού (Ευρατόμ) αριθ. 8, διότι για υπερβολικά μεγάλο χρονικό διάστημα δεν τηρούσε σύστημα λογιστικής υλικού, και κυρίως καταστάσεις δραστηριότητας και παραστατικά για το εξαντλημένο και το φυσικό ουράνιο που κατείχε, ενώ το απόθεμα πυρηνικού υλικού δεν έφερε ετικέτες, εμποδίζοντας έτσι την επαλήθευση του λογιστικού συστήματος.
2. Η Jenson Tungsten Ltd παρέβη το άρθρο 5 του κανονισμού (Ευρατόμ) αριθ. 8, διότι παρέλειψε να ανακοινώσει εγκαίρως την αποστολή σημαντικού τμήματος του πυρηνικού της αποθέματος.
Άρθρο 2
1. Η Επιτροπή απευθύνει προειδοποίηση στην Jenson Tungsten Ltd.
2. Η επιχείρηση οφείλει να διορθώσει τις ελλείψεις όσον αφορά τα παραστατικά, την επισήμανση και την εφαρμογή λογιστικού συστήματος για τα πυρηνικά υλικά.
3. Με βάση την έκθεση που αναφέρεται στο άρθρο 3 και τις επαληθεύσεις που θα πραγματοποιήσει, η Επιτροπή θα κρίνει κατά πόσο η Jenson Tungsten Ltd συμμορφώθηκε με τις απαιτήσεις που ορίζονται στην παράγραφο 2.
Άρθρο 3
Η Jenson Tungsten Ltd θα υποβάλει στη Επιτροπή έκθεση στην οποία θα περιγράφει τα μέτρα που θα ληφθούν για τη διόρθωση των ελλείψεων που αναφέρονται στο άρθρο 1, εντός τριών μηνών από την ημερομηνία της παρούσας απόφασης.
Άρθρο 4
1. Η παρούσα απόφαση απευθύνεται στην επιχείρηση Jenson Tungsten Ltd, 11, Maxted Road, Hemel Hempstead, Herts HP2 7DX, Ηνωμένο Βασίλειο.
2. Η παρούσα απόφαση κοινοποιείται στο Ηνωμένο Βασίλειο.
Βρυξέλλες, 13 Νοεμβρίου 1996.

Labels: 4
15
14
20